《首春贤首寺留别》
清代·刘应陛

山寒澹成烟，溪午游气重。杳杳苍翠间，樵苏殊未逢。

岩栖缅微尚，寄此泉石踪。我昔往从之，三载巢云松。

忧乐趋岂殊，出处理亦同。谢彼招隐人，却爱青芙蓉。

桂树山之幽，童童开春冬。苍然溪谷深，暝色来西峰。

作者简介：刘应陛，字觐宸，号胎簪，信阳人。乾隆乙酉举人。有《胎簪山房诗稿》。